Shavkat Mirziyoyev Islom sivilizatsiyasi markazi qurilishi bilan tanishdi (foto)

O‘zbekiston Prezidenti Shavkat Mirziyoyev 20-noyabr kuni O‘zbekiston islom sivilizatsiyasi markaziga tashrif buyurdi. Bu haqda Prezident matbuot xizmati xabar berdi.

Qayd etilishicha, davlat rahbari asos solgan ushbu muassasa xalqning boy o‘tmishini, ilm-ma’rifat rivojiga qo‘shgan katta hissasini namoyon etadigan yaxlit majmua bo‘ladi.
 Shavkat Mirziyoyev IT-park faoliyati bilan tanishdi va loyiha qurilishining yangi bosqichi uchun kapsula qo‘ydi (foto)
Qariyb ikki gektar maydonda uch qavatli ko‘rkam imorat qad ko‘tardi. To‘rt tomonda 34 metrlik peshtoqlar qurildi. Binoning simmetrik markazida ulkan sharqona gumbaz o‘rnatiladi.

O‘zbekiston Prezidentining 2017-yil 23-iyundagi qaroriga muvofiq, mamlakat asrlar davomida jahon sivilizatsiyasining ajralmas qismi, islom madaniyati markazlaridan biri bo‘lib kelganini aks ettiradigan ilmiy-tarixiy konsepsiya ishlab chiqildi, deyiladi xabarda.

Birinchi qavatda muzey ombori, qadimiy qo‘lyozma va osori-atiqalarni saqlash hamda restavratsiya qilish xonalari, nashriyot va kitob do‘konlari joylashadi.
Ikkinchi qavatdagi ulkan foye markaziga Usmon Qur’oni joylashtiriladi. Shuningdek, bu yerda Islom san’ati muzeyi, 435 kishiga mo‘ljallangan konferensiya zali bo‘ladi. Ko‘rgazmalarda O‘zbekiston tarixi davrlar bo‘yicha, har bir asr, har bir allomaga oid manbalar va ashyolar asosida namoyish etiladi.

Uchinchi qavatdan esa 100 minggacha qo‘lyozma fondiga ega kutubxona, axborot-resurs markazi, ilmiy kafedralar va ma’muriy xonalar o‘rin oladi.

Prezidentning ta’kidlashicha, Islom sivilizatsiyasi markazi shu yo‘nalishdagi ilmiy muassasalar uchun fundamental baza bo‘ladi. Bu yerda mahalliy va xorijlik mutaxassislar ilmiy tadqiqotlar olib boradi, ularning natijalari asosida qomuslar, ilmiy-ommabop to‘plamlar, teleko‘rsatuv, film va boshqa materiallar tayyorlanadi. O‘zbekiston xalqaro islom akademiyasi o‘qituvchi va talabalari ushbu maskanga kelib, bilimini mustahkamlaydi.
“Bu markaz asrlar davomida xalqimizga xizmat qiladi, uning har bir naqshi tarixga muhrlanadi. Shuning uchun markazning bezagi, ma’no-mazmuni islomiy va ilmiy jihatdan asoslangan, chuqur o‘ylangan bo‘lishi kerak. Odamlar ham o‘qib, ilm oladigan, ham yurakdan his qiladigan muhit yaratish zarur”, — dedi davlat rahbari.
Butun dunyodan diniy ulamolar, islomshunos va tarixchi olimlar ishtirokida xalqaro anjuman tashkil etib, fikrlarini o‘rganish, takliflar ishlab chiqish bo‘yicha ko‘rsatmalar berildi.
 Shavkat Mirziyoyev “O‘zekspomarkaz”da o‘tayotgan Sanoat yarmarkasi va kooperatsiya birjasi bilan tanishdi (foto)